[{"text_idx": "#000000", "text": "Yn mwydro am lyfrau - plant yn bennaf"}, {"text_idx": "#000001", "text": "All posts tagged Gwasg Carreg Gwalch"}, {"text_idx": "#000004", "text": "#DiwrnodEmpathi Bl.5 yn pleidleisio dros y cymeriad o lyfr sy\u2019n dangos yr empathi fwyaf tuag at y cymeriadau eraill. 1af = Sam o \u2018Diffodd y Golau\u2018 gan Manon Steffan Ros"}, {"text_idx": "#000005", "text": "Dow. Do\u2019n i rioed wedi clywed am y llyfr hwnnw. Yn o\u0302l mae o allan o brint, ond mae\u2019r llyfrgelloedd yn lefydd hudol a ges i gopi bron yn syth."}, {"text_idx": "#000006", "text": "Yn o\u0302l eto: \u201cDyma nofel ar gyfer plant 9-11 oed sy\u2019n cefnogi addysg ariannol yn unol a\u0302 gofynion penodol y Fframwaith Llythrennedd a Rhifedd. Mae\u2019r nofel yn rhan o Gyfres y Geiniog, sy\u2019n cynnwys 4 nofel, ac maent i gyd ar gael yn y Saesneg o fewn y gyfres Money Matters.\u201d"}, {"text_idx": "#000007", "text": "Dwi\u2019n cofio Manon yn so\u0302n ei bod wedi sgwennu llwyth o lyfrau yn delio gyda syms, ac fel rhywun sy\u2019n tueddu i fynd i banig pan dwi\u2019n clywed y gair \u2018syms\u2019 neu \u2018mathemateg\u2019, do\u2019n i ddim yn meddwl y byddwn i\u2019n cael fy machu. Ond wyddoch chi be \u2013 ro\u2019n i\u2019n anghywir!"}, {"text_idx": "#000008", "text": "Dan ni\u2019n symud yn o\u0302l a mlaen o leisiau Sam a Mai, dau efaill efo cymeriadau gwahanol iawn. Dyma fwy o Mai (a\u2019r stori) i chi:"}, {"text_idx": "#000009", "text": "A dyma beth o lais Sam \u2013 sy\u2019n darganfod ei fod yn un da am weithio pethau allan wedi\u2019r cwbl:"}, {"text_idx": "#000010", "text": "A dwi\u2019n cytuno efo Ysgol Rhydypennau, mae o\u2019n dangos llawer iawn o empathi. Mae o\u2019n foi hyfryd o annwyl a chle\u0302n. Mae Mali chydig yn fwy styfnig ac yn ei chael hi\u2019n fwy anodd i faddau..."}, {"text_idx": "#000011", "text": "Maen nhw\u2019n deud 9-11 oed, ond dwi\u2019n gweld hon yn gweithio i blant hy\u0302n hefyd, ac oedolion. O ran thema\u0300u, mae gynnoch chi rifyddeg \u2013 oes, yn amlwg, ond hefyd ceisio byw heb bres, a\u2019r pwysau sy\u2019n cael ei roi ar bobl i brynu a gwario ar stwff yn ddi-angen (prynwriaeth/consumerism), empathi, maddau, priodas a theulu yn chwalu, perthynas rhieni a\u2019u plant, tlodi, tyfu i fyny, mwynhau byd natur o\u2019ch cwmpas chi \u2013 bob dim! Chwip o nofel \u2013 benthyciwch gopi o\u2019r llyfrgell os ydi o wir allan o brint. Am ddim i chi ac mi geith Manon 11.29c am bob benthyciad."}, {"text_idx": "#000012", "text": "A so\u0302n am fwynhau byd natur o\u2019ch cwmpas chi a\u2019r pwysau sy\u2019n cael ei roi ar bobl i brynu a gwario ar stwff yn ddi-angen, dyna rai o thema\u0300u llyfr newydd sbon \u2013 sydd ddim allan o brint: Sedna a\u2019i Neges o\u2019r Arctig wedi\u2019i sgwennu a\u2019i ddarlunio gan Jess Grimsdale."}, {"text_idx": "#000013", "text": "Y Mari Huws sydd wedi ei addasu ydi\u2019r Mari sydd ar Ynys Enlli ar hyn o bryd, y Mari ffilmiodd raglen wych ar gyfer S4C no\u0302l yn 2018: \u2018Arctig: Mo\u0302r o Blastig?\u2019, oedd yn cynnwys sgyrsiau efo Jess Grimsdale, gan fod y ddwy ar yr un llong ac yn ran o\u2019r un ti\u0302m oedd yn chwilio am feicro-blastigau i drio dangos i bobl yr effaith mae\u2019r rheiny\u2019n ei gael ar yr Arctig (dwi\u2019n siw\u0302r mai Mari ydi\u2019r hogan gwallt melyn efo camera sydd i\u2019w gweld ar y llong yn y darluniau!)."}, {"text_idx": "#000014", "text": "Mae\u2019r darluniau\u2019n wirioneddol drawiadol, a dyma fy ffefryn:"}, {"text_idx": "#000015", "text": "Ond fel hyn mae\u2019r stori\u2019n dechrau:"}, {"text_idx": "#000016", "text": "Mae na bethau rhyfedd, lliwgar yn dod i\u2019r lan o hyd a neb yn siw\u0302r be yden nhw."}, {"text_idx": "#000017", "text": "Ia, y meicro blastigau neu\u2019r nurdles, ac maen nhw\u2019n gneud anifeiliaid \u2013 a phobl \u2013 yn sal."}, {"text_idx": "#000018", "text": "Felly mae na griw yn mynd ar long (fel y gwnaeth Mari a Jess) i weld o ble maen nhw\u2019n dod a pham."}, {"text_idx": "#000019", "text": "Ond mi fydd raid i chi ddarllen y llyfr i gael gwybod pam fod Sedna\u2019n gegagored!"}, {"text_idx": "#000020", "text": "Felly os dach chi angen llyfr ar gyfer prosiect ar yr amgylchedd neu effaith plastig ar ein planed ni, mae hwn yr union beth (a Cadi dan y Dw\u0302r hefyd wrth gwrs....) Stori sy\u2019n bwysig i\u2019w rhannu a lluniau sy\u2019n hynod o effeithiol. Mae\u2019r stori\u2019n cyfuno hud a lledrith chwedlau hefyd."}, {"text_idx": "#000021", "text": "O ran ystod oedran, maen nhw\u2019n deud 5-8 ond yn fy marn i, dach chi byth yn rhy hen i lyfr lluniau."}, {"text_idx": "#000022", "text": "Dau lyfr gwerth chweil felly, efo negeseuon pwysig IAWN."}, {"text_idx": "#000023", "text": "Tagged: #DiwrnodEmpathi, Diffodd y Golau, Gwasg Carreg Gwalch, Jess Grimsdale, llyfr am dlodi, llyfr am fathemateg, llyfr am feicro-blastigau, llyfr am fod yn dlawd, llyfr am rieni'n gwahanu, llyfr am rifyddeg, llyfr am yr Arctig, llyfr plant am yr amgylchedd, Manon Steffan Ros, Mari Huws, Sedna a'i neges"}, {"text_idx": "#000024", "text": "Ynyr yr Ysbryd a\u2019r Dylwythen Deg"}, {"text_idx": "#000025", "text": "Mae\u2019n anodd adolygu llyfr gan rywun sy\u2019n ffrind i chi, a dwi\u2019n nabod Rhian Cadwaladr ers y coleg, ac wedi gweld ei merch Leri, yr arlunydd, yn datblygu ei sgiliau dros y blynyddoedd, felly os dach chi isio credu mai dim ond bod yn gle\u0302n efo ffrind ydw i, iawn. Gewch chi feddwl hynny. Ond mi wnes i wir fwynhau darllen hon a dwi\u2019n meddwl y bydd plant 3-7 oed yn ei mwynhau hefyd."}, {"text_idx": "#000026", "text": "Efallai na fydd plant bach wedi sylwi eto bod sanau yn mynnu mynd ar goll, ond mi fydd yr oedolion sy\u2019n darllen efo/iddyn nhw yn bendant wedi gwneud! Felly mi fydd y stori\u2019n plesio ar draws y cenedlaethau."}, {"text_idx": "#000027", "text": "Stori arall am Ynyr yr ysbryd bach hynod annwyl ydi hi:"}, {"text_idx": "#000028", "text": "Ia, mam arall sy\u2019n rhy brysur i chwarae efo\u2019i phlentyn DRWY\u2019R amser, ac mae\u2019n anodd i ysbryd bach wneud ffrindiau:"}, {"text_idx": "#000029", "text": "Difyr ydi\u2019r dewis o froga yn hytrach na llyffant a\u2019r gair \u2018bolaheulo\u2019 \u2013 gair deheuol ydi bola, ond mae bolaheulo yn air mor dda, dipyn gwell na \u2018torheulo\u2019 yn fy marn i, mi ddylai gael ei fabwysiadu a\u2019i ddefnyddio dros Gymru gyfan, ac efo plant bach mae dechrau ynde."}, {"text_idx": "#000030", "text": "Beth bynnag, mae Ynyr yn trio gwneud ffrindiau efo nifer o greaduriaid eraill, ond unai dydyn nhw ddim yn gallu ei weld o neu ei ofn o. Mae o\u2019n dechrau teimlo\u2019n drist, nes iddo fo gyfarfod Pip y dylwythen deg sy\u2019n gallu ei weld o!"}, {"text_idx": "#000031", "text": "Ond dydi hi ddim angen ffrindiau, diolch yn fawr... mae hi\u2019n trio ei anwybyddu, achos mae hi\u2019n dylwythen deg fach hynod o brysur \u2013 sy\u2019n casglu sanau:"}, {"text_idx": "#000032", "text": "Bydd raid i chi brynu eich copi eich hun (Gwasg Carreg Gwalch \u00a36.50) neu fenthyg o\u2019r llyfrgell (yr awdur yn cael 9.5c) er mwyn cael gwybod be sy\u2019n digwydd, ond mi wnai ddeud ei bod hi\u2019n stori fach hyfryd am ddal ati, dyfalbarhau, a phwysigrwydd cyfeillgarwch a chydweithio. A sanau."}, {"text_idx": "#000033", "text": "Mae\u2019r fam a\u2019r ferch wedi cydweithio\u2019n dda iawn unwaith eto, ac mae\u2019r holl sanau gwahanol yn siwtio arddull Leri Tecwyn i\u2019r dim!"}, {"text_idx": "#000035", "text": "Dyma\u2019r llyfr Nadolig mwya gwirion a boncyrs i mi ei weld eto. Ond do\u2019n i\u2019n disgwyl dim llai gan yr awdur Gruffudd Owen a\u2019r arlunydd Huw Aaron."}, {"text_idx": "#000036", "text": "Mae\u2019r ddau wedi sgwennu a chyhoeddi llwyth o bethau gwallgo, gwirion a gwych yn y gorffennol. Rhowch y ddau efo\u2019i gilydd a dyma\u2019r canlyniad!"}, {"text_idx": "#000037", "text": "Dwi wedi ei fwynhau\u2019n arw a dwi jest a\u0302 drysu isio\u2019i ddarllen yn uchel i blant y teulu. Mi fyddan nhw wrth eu bodd. A deud y gwir, dwi wedi cytuno i neud sgwrs efo dysgwyr (ia, oedolion) nos Fercher, a dwi isio darllen hwn iddyn nhw. Pam lai?"}, {"text_idx": "#000038", "text": "Mae\u2019r cyfan mewn penillion sy\u2019n odli:"}, {"text_idx": "#000039", "text": "Ac yn llawn idiomau a Chymraeg naturiol y gogledd:"}, {"text_idx": "#000041", "text": "Dwi ddim am ddeud be sy\u2019n digwydd yn y stori, ond mae Sion Corn a\u2019i griw yn cael disgo (cliw yn y teitl) yng Ngwlad yr Ia\u0302:"}, {"text_idx": "#000042", "text": "A dyna un o fy hoff dudalennau, oherwydd y lliw a\u2019r llun, ond yr holl syniad a\u2019r arddull sgwennu hefyd. Mae\u2019n gwneud i mi wenu, a dwi\u2019n gallu clywed y plant (a Taid) yn chwerthin. Ond mae \u2018na lawer mwy na hyn yn digwydd yn y disgo dwl \u2018ma, felly ewch i chwilio am neu i ofyn am gopi ar gyfer eich hosan Dolig. Gwasg Carreg Gwalch \u00a36.95. Clincar o lyfr i\u2019w ddarllen cyn neu ar o\u0302l eich cinio Dolig \u2013 ac unrhyw adeg liciwch chi. Ganol Awst os liciwch chi, os fydd hi\u2019n rhy boeth."}, {"text_idx": "#000043", "text": "O, a sori mod i ddim wedi rhoi llawer o sylw i ddim na neb ar hwn ers tro \u2013 dwi wedi bod yn brysur! Dyma lun sy\u2019n egluro peth o\u2019r prysurdeb:"}, {"text_idx": "#000044", "text": "A bydd nofel ar gyfer oedolion allan fis Chwefror, a dan ni wedi bod yn trio penderfynu pa fath o glawr fyddai\u2019n apelio fwya. Iechyd, mae o wedi bod yn ddifyr gweld be sy\u2019n apelio at bwy!"}, {"text_idx": "#000045", "text": "Bydd raid i chi aros i weld am ba un aethon ni."}, {"text_idx": "#000047", "text": "Llyfrau i blant iau \u2013 ac un Saesneg i rai hy\u0302n"}, {"text_idx": "#000048", "text": "Mae gen i bentwr o lyfrau i\u2019w darllen ar y bwrdd acw, ond dwi\u2019n llwyddo i fynd drwyddyn nhw yn ara bach."}, {"text_idx": "#000049", "text": "Mae hon, fel y ddau arall gan Lleucu, yn hyfryd. Y tro yma, mae\u2019r Dyn Dweud Drefn yn meddwl mai fo ydi pe\u0302l-droediwr gorau Cymru."}, {"text_idx": "#000050", "text": "Ond dydi o ddim yn gadael i\u2019r ci chwarae \u2013 \u201cDydi cw\u0302n ddim yn gallu chwarae pe\u0302l-droed, siw\u0302r iawn...\u201d ac mae o\u2019n deud hyn fwy nag unwaith, a\u2019r ci druan yn cael ei yrru i ffwrdd fwy nag unwaith, ac mae plant yn mynd i fwynhau\u2019r ailadrodd yma\u2019n arw."}, {"text_idx": "#000051", "text": "Mae lluniau Gwen Millward unwaith eto\u2019n cyfleu siom y ci bach i\u2019r dim:"}, {"text_idx": "#000052", "text": "Be sy\u2019n digwydd? Wel, y ci sy\u2019n achub y dydd eto debyg iawn! Ond bydd raid i chi brynu/benthyg y llyfr o\u2019r llyfrgell i weld os ydi\u2019r Dyn Dweud Drefn yn dal i ddeud y drefn ar y diwedd. Bargen am \u00a34.95. Gwasg Carreg Gwalch."}, {"text_idx": "#000053", "text": "O, ac os ydach chi isio gweld be wnes i ddeud am y ddau lyfr arall fan hyn, jest teipiwch Dyn Dweud Drefn yn y darn Q yn y blwch i fyny ar y dde."}, {"text_idx": "#000054", "text": "Does \u2018na fawr o waith darllen, achos llyfr am yr wyddor ydi o, ond mewn arddull Huw Aaronaidd iawn! Mae \u2018na anghenfil i fynd efo pob llythyren:"}, {"text_idx": "#000055", "text": "Ambell enw yn gyfarwydd ond rhai na fyddwch chi wedi clywed amdanyn nhw o\u2019r blaen:"}, {"text_idx": "#000056", "text": "A nifer sydd wedi dod o ddychymyg gwallgo a boncyrs Huw:"}, {"text_idx": "#000057", "text": "Ond mae gen i deimlad efallai bod ei blant wedi ei helpu i greu yr enwau \u2018ma, neu o leia wedi dweud wrtho os oedden nhw\u2019n eu hoffi neu beidio."}, {"text_idx": "#000058", "text": "Ond mae \u2018na fwy na dim ond yr wyddor yma... mae \u2018na ddiweddglo annisgwyl wnaeth i mi wenu fel gia\u0302t!"}, {"text_idx": "#000059", "text": "Mi wnes i gw\u0302glo lluniau \u2018smiling gate\u2019 a dyma\u2019r petha agosa ato ges i. Syniad fan hyn am fygiau/crysau T Cymraeg? Dyma sgwigl hynod sal wnes i jest rw\u0302an ond dwi\u2019m yn disgwyl gweld hwn ar unrhyw fwg yn fuan:"}, {"text_idx": "#000060", "text": "Ond hei, newydd feddwl. Oes \u2018na sgo\u0302p fan hyn am straeon \u2018Y Gia\u0302t Hapus\u2019 \u2013 neu \u2018Y Llidiart Llawen/Llon\u2019?"}, {"text_idx": "#000061", "text": "Na? Iawn, anghofiwch o ta."}, {"text_idx": "#000062", "text": "Cyn mynd, mae\u2019n rhaid i mi so\u0302n am hon:"}, {"text_idx": "#000063", "text": "Iesgob, mi wnes i ei mwynhau hi. Nofel gyntaf athro uwchradd sy\u2019n foslem. Mi gafodd ei ddychryn gan yr hanes a\u2019r ymateb i\u2019r hanes am y 3 merch yn eu harddegau aeth i Syria i ymuno efo ISIS. Y canlyniad ydi nofel ddoniol, ffraeth, cynhyrfus, bwysig. Addas ar gyfer yr arddegau ac oedolion. A deud y gwir, mae angen rhoi copi i unrhyw un sydd angen dysgu am Foslemiaid a bobl sydd ddim yn ddosbarth canol a gwyn. Gwych."}, {"text_idx": "#000064", "text": "Dwi\u2019n so\u0302n mwy amdani ar bodlediad Colli\u2019r Plot \u2013 y bennod wnaethon ni ei recordio wythnos yma, fydd yn barod yn fuan \u2013 ac oedd yn andros o hwyl i\u2019w gwneud. Dwi\u2019n meddwl y gwnewch chi fwynhau\u2019r sw\u0302n buwch."}, {"text_idx": "#000067", "text": "Dwi ddim yn siw\u0302r sut lwyddais i i fethu\u2019r llyfr cyntaf yn y gyfres hon, sef Gwyliau Gwirion, am ffermwraig ifanc o\u2019r enw Ffion yn mynd a\u0302\u2019i gwartheg am wyliau:"}, {"text_idx": "#000068", "text": "ond roedd \u2018na ganmol iddi ar wefan erbyn gweld, ac mae\u2019n swnio\u2019n andros o hwyl."}, {"text_idx": "#000069", "text": "O wel! Dwi newydd ddarllen yr ail yn y gyfres, sef Mwy o Wyliau (Mw\u0302w\u0302w\u0302y o wyliau?) lle maen nhw i gyd yn mynd i Gaerdydd."}, {"text_idx": "#000070", "text": "Trafod lle i fynd am wyliau (sori, mae wordpress yn mynnu gwasgu\u2019r llun fel hyn! Grrrr...)"}, {"text_idx": "#000071", "text": "Fel hogan ffarm fy hun, dwi wrth fy modd efo syniad a sgwennu Gwennan Evans, yr awdur. Er gwaetha\u2019r hyn mae nifer o bobl y trefi a\u2019r dinasoedd yn ei gredu, does \u2018na DDIM digon o lyfrau efo cefndir amaethyddol i blant yn Gymraeg! Ac mae plant cefn gwlad angen gweld eu hunain mewn llyfrau cyfoes hefyd, chwarae teg. Dwi\u2019n siw\u0302r bod plant trefol isio gweld mwy o fywyd cyfoes ar fferm hefyd, er nad yw gwartheg yn sefyll ar ddwy goes fel hyn fel arfer, wrth gwrs."}, {"text_idx": "#000073", "text": "Dwi wrth fy modd efo\u2019r llun uchod ohonyn nhw\u2019n disgwyl yn daclus am y tre\u0302n i\u2019r brifddinas."}, {"text_idx": "#000074", "text": "Ond efallai mai hwn ydi fy ffefryn:"}, {"text_idx": "#000075", "text": "Wrth gwrs y bydden nhw isio cael hunlun/selffi!"}, {"text_idx": "#000076", "text": "Mae\u2019r llyfrau wedi eu hanelu at ddarllenwyr tua 4-8 oed, gyda chydig iawn o waith darllen a mwy o waith astudio\u2019r lluniau. Byddai\u2019n hawdd gorffen darllen hon mewn un noson amser gwely."}, {"text_idx": "#000078", "text": "mae\u2019r stori\u2019n ddeheuol gyda geiriau fel \u2018yn grac\u2019 a \u2018dere\u2019, ond mae pawb o Fo\u0302n i Fynwy yn deall geiriau felly bellach, siawns? Dwi wir ddim yn meddwl y bydd plant bach Ynys Mo\u0302n yn cael trafferth efo\u2019r stori, yn enwedig os ydyn nhw wedi arfer mynd i Sioe Llanelwedd. Ond erbyn meddwl, dydyn nhw ddim wedi cael cyfle i fynd yno ers dwy flynedd rw\u0302an, naddo? Hanner eich bywyd os dach chi\u2019n 4 oed."}, {"text_idx": "#000079", "text": "Mae\u2019r stori\u2019n llawn hiwmor ysgafn, fel un o\u2019r gwartheg yn syllu ar y cae yn Stadiwm Genedlaethol Cymru (syniad da peidio ei alw\u2019n Stadiwm Principality, achos does wybod pryd fydd y noddwr yn newid a\u2019r enw\u2019n gorfod newid eto!) ac yn meddwl: \u201cSgwn i faint o fe\u0302ls maen nhw\u2019n gallu eu cael mas o hwn?\u201d"}, {"text_idx": "#000080", "text": "Ffordd dda o ddysgu plant be sydd i\u2019w weld a\u2019i wneud mewn gwahanol ardaloedd o Gymru. Ond hwyl y stori a\u2019r gwahanol wartheg sy\u2019n bwysig."}, {"text_idx": "#000081", "text": "Sgwn i lle fyddan nhw\u2019n mynd mynd ar wyliau yn y llyfr nesa? Bet bydd \u2018na gastell yno..."}, {"text_idx": "#000083", "text": "Dwi wedi dotio eto! Mae\u2019r llyfr yma\u2019n berl. Ond bosib mod i\u2019n biased \u2013 dwi\u2019n hoff iawn o Batagonia (wedi bod ene, no\u0302l yn 1991), dwi\u2019n hoff iawn o\u2019r math yma o stori a dwi\u2019n hoff iawn o\u2019r awdur:"}, {"text_idx": "#000084", "text": "sydd hefyd wedi gneud y lluniau, a dwi\u2019n hoff iawn o\u2019r rheiny hefyd... felly mi fyddai wedi bod yn anodd i hon beidio a\u0302 mhlesio i."}, {"text_idx": "#000085", "text": "Chlywais i rioed mo\u2019r chwedl hon o\u2019r blaen, ond roedd Lleucu wedi gorfod gneud tipyn o ymchwil i ddod o hyd iddi mae\u2019n debyg, felly go dda hi."}, {"text_idx": "#000086", "text": "Mae\u2019r cwbl yn deillio o\u2019r dywediad:"}, {"text_idx": "#000087", "text": "El que come calafate, siempre vuelve \u2013 Mae\u2019r sawl sy\u2019n bwyta\u2019r calaffate, wastad yn dychwelyd."}, {"text_idx": "#000088", "text": "So\u0302n am ffrwyth y coed calaffate maen nhw, sy\u2019n gnweud jam neis iawn, mae\u2019n debyg:"}, {"text_idx": "#000089", "text": "Ond dwi ddim yn cofio ei flasu o. Caws llaeth gawson ni pan o\u2019n i ym Mhatagonia \u2013 neu ai jam llaeth oedd o? A phun bynnag, roedd hi\u2019n ganol gaeaf."}, {"text_idx": "#000090", "text": "Dyma sut a pham gafodd Lleucu hyd i\u2019r stori, yn ei geiriau ei hun:"}, {"text_idx": "#000091", "text": "Dwi ddim isio difetha hud y stori cyn i chi gael gafael ar gopi, felly dyma chydig o luniau i chi (a chydig eiriau) i godi blas:"}, {"text_idx": "#000092", "text": "Mae\u2019r lliwiau\u2019n hyfryd tydyn? Ac yn cyfleu Patagonia a\u2019r paith i\u2019r dim. Ac mae\u2019r stori jest yn... mi wnewch chi ei licio hi. Addo. Oes, mae \u2018na dinc o Blodeuwedd ynddi, a Romeo a Juliet hefyd."}, {"text_idx": "#000094", "text": "Roedd gwir angen llyfr stori am Batagonia, ac am y bobl oedd yn byw yno cyn i\u2019r Cymry a\u2019r Sbaenwyr ac ati gyrraedd. Mae\u2019n cael ei farchnata fel llyfr i blant 7-11 oed, ond mae\u2019n addas i bawb dros 11 hefyd yn fy marn i."}, {"text_idx": "#000095", "text": "Bu\u2019r llyfr yn llafur cariad i Lleucu am ddwy flynedd, ac mae\u2019r llafur hwnnw\u2019n dangos, a\u2019r cariad hefyd. Diolch am ei sgwennu a\u2019i ddarllunio, Lleucu."}, {"text_idx": "#000096", "text": "Nid dim ond darlunydd ydi\u2019r hogan yma o Flaenau Ffestiniog; mae hi\u2019n gallu sgwennu hefyd. Dwi\u2019n cofio dotio at ei syniadau a\u2019i harddull hi pan roedd hi\u2019n hogan ysgol yn y Moelwyn."}, {"text_idx": "#000098", "text": "Cerona Corona a sut i sgwennu"}, {"text_idx": "#000099", "text": "Mae arna i ofn nad ydi\u2019r hen feirws yma wedi fy ysbrydoli i o gwbl. Mae darllen yn anodd, heb so\u0302n am sgwennu. Ond diolch byth am Angharad Tomos: mae hi wedi sgwennu a darlunio a chyhoeddi llyfr cyfan: \u2018Pawennau Mursen\u2019 \u2013 yn ddigidol. Mae hanes Rwdlan a\u2019r Dewin Dwl yn styc yn y ty\u0302 ar gael am ddim (\u201ci blant drwg o bob oed\u201d) fan hyn:"}, {"text_idx": "#000100", "text": "Dwi\u2019n arbennig o hoff o\u2019r ffaith fod Ceridwen yn cael trafferth dysgu\u2019r criw drwg \u2013 bydd sawl rhiant yn cydymdeimlo, ddeudwn i!"}, {"text_idx": "#000101", "text": "Mae \u2018na lyfr arall, mwy ffeithiol am y feirws ar gael am ddim hefyd."}, {"text_idx": "#000102", "text": "Addasiad ydi o, ac mae \u2018na adolygiad dwyieithog ar gael fan hyn ar wefan sonamlyfra:"}, {"text_idx": "#000103", "text": "Dyma\u2019r linc i\u2019r llyfr ei hun:"}, {"text_idx": "#000105", "text": "Y Ci a\u2019r Brenin Hywel gan Sia\u0302n Lewis. Nofel ar gyfer Bl 5 a 6 (yn fras) ydi hi, yn rhan o gyfres am hanes Cymru, a chyfnod Hywel Dda sydd dan sylw fan hyn."}, {"text_idx": "#000106", "text": "Dyma\u2019r broliant ar wefan :"}, {"text_idx": "#000107", "text": "Mae Gar mewn helynt. Mae wedi cnoi marchog pwysig, un o ffrindiau\u2019r brenin Hywel. Yn o\u0302l cyfraith newydd y brenin, fe gaiff ei gosbi\u2019n llym. Felly rhaid i Gar adael ei gartref a mynd i chwilio am loches yng nghwmni Nest, ei ffrind.\nOnd pan aiff Nest i lys y brenin ar ddiwrnod cyhoeddi\u2019r gyfraith, mae Gar yn mynnu ei dilyn er gwaetha\u2019r perygl. A fydd e\u2019n dianc heb niwed o lys y Ty\u0302 Gwyn?"}, {"text_idx": "#000108", "text": "Mae unrhyw beth gan Sia\u0302n Lewis yn werth ei ddarllen! Ar gael am \u00a35.95."}, {"text_idx": "#000109", "text": "Un o\u2019r sgwennwyr gorau erioed oedd John Steinbeck, ac mae\u2019n debyg mai ei arddull o oedd i sgwennu\u2019n hynod gyflym a pheidio a\u0302 golygu na newid dim nes roedd y cyfan i lawr. A dyma pam: \u2018Rewriting as a process is usually found to be an excuse for not going on,\u2019 meddai. A wyddoch chi be, mae \u2018na wirionedd yn hynna. Efallai mai dyna pam dwi mor araf yn sgwennu nofelau. Reit, dwi am drio dull Steinbeck, i weld os ga i well hwyl arni."}, {"text_idx": "#000110", "text": "Roedd o hefyd yn credu bod sgwennu un dudalen bob dydd yn ganlyniad da, hyd yn oed os oedd o\u2019n cymryd drwy\u2019r dydd i\u2019w sgwennu. O? Ydi hynna\u2019n gwrthddeud yr uchod, dwch? Ond dim bwys, mae un dudalen yn rywbeth y galla i anelu ato, siawns."}, {"text_idx": "#000111", "text": "Hefyd, roedd o, fel fi, yn hoffi deud ei ddeialog yn uchel wrth ei sgwennu. Mae o wir yn gweithio, os am gael deialog sy\u2019n swnio fel sgwrs naturiol. Triwch o."}, {"text_idx": "#000112", "text": "Iawn, dwi\u2019n meddwl mod i\u2019n teimlo rhyw fymryn o ysbrydoliaeth rw\u0302an. Croesi bysedd!"}, {"text_idx": "#000115", "text": "Mae \u2018Nadolig yn y Cartref\u2019 gan Luned Aaron ar gyfer plant iau, ond yn iawn ar gyfer rhai tua 7 oed hefyd. Math o lyfr adfent ydi o, gyda 24 llun o bethau Nadoligaidd a chwpled i fynd efo pob llun, fel hyn:"}, {"text_idx": "#000116", "text": "Roedd fy nosbarth dysgwyr (oedolion!) i yn hoffi\u2019r llyfr hefyd am ei fod yn hawdd iddyn nhw ei ddeall ac yn dysgu ambell air newydd iddyn nhw. Ond roedd yr ysgrifen ar y dudalen hon (gwyn ar gefndir melyn) fymryn bach yn anodd ei weld. Mwy am bethau felly yn y blog nesaf..."}, {"text_idx": "#000117", "text": "Llyfr bach tlws, clawr caled sy\u2019n gyflwyniad hyfryd i rai o agweddau traddodiadol y Nadolig. Pam ddim gyrru hwn at rywun arbennig yn lle cerdyn eleni? Iawn, mae o fymryn drytach na cherdyn (\u00a35.95) ac yn ddrytach i\u2019w bostio \u2013 ond mae \u2018na rai cardiau yn hurt o ddrud y dyddiau yma!"}, {"text_idx": "#000118", "text": "Stori arall gan Caryl Parry Jones a Craig Russell am Tomos y llygoden sy\u2019n byw mewn theatr (lluniau gan Leri Tecwyn) ydi \u2018Tomos Llygoden y Theatr a\u2019r Nadolig Gorau Erioed\u2019. Hon ydi\u2019r 3edd cyfrol yn y gyfres, addas ar gyfer plant tua 5-8 oed, ac mae\u2019n llawn hiwmor a dychymyg fel y ddwy arall."}, {"text_idx": "#000119", "text": "Mae\u2019n stori hyfryd am fod yn garedig (mae angen mwy o hyn yn ein byd a\u2019n bywydau!) ond mae\u2019n gweithio\u2019n well pan fydd llai o ysgrifen. Fel golygydd, roedd fy siswrn yn ysu am dorri\u2019r paragraff olaf fan hyn \u2013 o \u2018Aha\u2019 i \u2018olaf\u2019 oherwydd nad oedd ei angen."}, {"text_idx": "#000120", "text": "Ia, dwi\u2019n gwybod, mae\u2019n brifo awdur i weld peth o\u2019i hiwmor a\u2019i arddull yn cael ei dorri (bu\u2019n rhaid i mi ffarwelio efo talpiau o Cadi a\u2019r Celtiaid hefyd) ond mae\u2019r golygyddion fel arfer yn llygad eu lle. Weithiau, mae jest angen mwy o ofod. Croeso i chi anghytuno, cofiwch!"}, {"text_idx": "#000121", "text": "Oherwydd ei fod yn glawr meddal, mae hwn chydig rhatach (\u00a34.95). Bydd plant sy\u2019n pendroni am rai o gyfrinachau Sio\u0302n Corn yn cael hwyl efo\u2019r stori, ac ro\u2019n i wrth fy modd efo pethau fel: \u201cWanwl, ma hi\u2019n oer mwya sydyn\u201d a \u201cJiw jiw, nagw i\u201d sy\u2019n dangos cyfoeth yr iaith o\u2019r de i\u2019r gogledd. Cyfle gwych i rieni actio\u2019r stori a gwneud acenion gwahanol. Ac mae \u2018na ddarluniau hyfryd yma."}, {"text_idx": "#000123", "text": "Dwi wedi dotio at y llyfr bach yma! Llyfr cyntaf awdur newydd sbon, ac mae\u2019n debyg ei fod wedi gweld golau dydd am y tro cyntaf fel rhan o bortffolio ar gyfer modiwl Ysgrifennu Creadigol yn Adran Gymraeg Prifysgol Abersytwyth. Dwi mor falch bod llyfrau plant yn cael eu croesawu fel rhan o fodiwl o\u2019r fath. Hen bryd!"}, {"text_idx": "#000124", "text": "Pam mod i wedi dotio? Yn bennaf, oherwydd y ci. Os dach chi\u2019n hoffi cw\u0302n, mi wnewch chithau ddotio fel fi."}, {"text_idx": "#000125", "text": "Mae\u2019r dyn dweud drefn yn hen ddyn blin, blin efo pawb a phopeth nes i gi bach ddod i\u2019w fywyd. A sbiwch ar y llun ohono gan Gwen Millward: mae hi wedi llwyddo i ddal yr edrychiad yn llygaid ci i\u2019r dim yndo?"}, {"text_idx": "#000126", "text": "Mae\u2019r arddull gan Lleucu Fflur Lynch o Langwm (y ddawn ysgrifennu yn rhedeg yn y teulu, yn amlwg) yn hyfryd o syml ac yn siw\u0302r o blesio plant cynradd, boed i\u2019w ddarllen yn annibynnol neu i wrando ar oedolyn neu blentyn hy\u0302n yn ei ddarllen yn uchel."}, {"text_idx": "#000128", "text": "Llyfr arall dwi newydd ei ddarllen ydi campwaith arall gan Catherine Johnson (ei mam o Wytherin \u2013 mae \u2018na flog cyfan amdani yma os wnewch chi roi ei henw yn y bocs chwilio ar y dde):"}, {"text_idx": "#000129", "text": "Enillodd hwn y Little Rebels Children\u2019s Book Award 2019, a hynny\u2019n haeddiannol. Mae\u2019n delio gyda\u2019r pwnc o gaethwasiaeth yn onest iawn drwy gyfrwng hogyn bach o\u2019r enw Nat sy\u2019n cael ei yrru o Jamaica i Loegr. Mae\u2019n addas ar gyfer plant 8-12 oed, ond oedolion hefyd. Mae\u2019n fyr, ond mae \u2018na gymaint ynddo fo, gan gynnwys ffeithiau, digwyddiadau a phobl go iawn. Oes, wrth gwrs bod \u2018na elfennau brawychus ynddi, ond mae\u2019n stori llawn cyffro a gobaith sydd wir yn werth ei ddarllen."}, {"text_idx": "#000131", "text": "Nofel hanesyddol: Gwenwyn a Gwasgod Felen"}, {"text_idx": "#000132", "text": "Os oes gynnoch chi ddiddordeb mewn hanes, hanes Cymru, hanes Meirionnydd, neu pam benderfynodd criw o Gymry ymfudo i Batagonia, mae \u2018Gwenwyn a Gwasgod Felen\u2019 gan Haf Llewelyn yn mynd i\u2019ch plesio\u2019n arw. Hyd yn oed os nad oes gynnoch chi ddiddordeb yn y pynciau hynny, ond yn mwynhau stori dda efo cwpwl o \u2018baddies\u2019 go iawn, mi wnewch chi fwynhau hon.\nMae hi wedi ei hanelu at blant tua 9+ ond fel sy\u2019n wir gyda chymaint o lyfrau plant, fe fydd oedolion yn ei mwynhau hefyd.\nMae\u2019r stori wedi ei lleoli yn ardal y Bala yn yr 1860au, gyda nifer o gymeriadau difyr, rhai yn ddychmygol a rhai wedi eu seilio ar bobl go iawn, fel Michael D Jones, un o\u2019r prif ymgyrchwyr dros greu gwladfa newydd ym Mhatagonia, a John Williams, snichyn o asiant tir, ac mae \u2018na nodiadau diddorol iawn yn y cefn am gefndir y nofel:"}, {"text_idx": "#000133", "text": "Dau o\u2019r prif gymeriadau yw brawd a chwaer sydd wedi\u2019u gadael yn amddifad, Daniel a Dorothy. Mae pethau yn dechrau gwella i\u2019r ddau wrth i Dorothy gael swydd fel morwyn ac i Daniel, gyda chymorth Michael D Jones, gael gwaith yn siop yr apothecari. Gyda llaw, fferyllydd ydi gw\u0302r yr awdur, a dwi\u2019n eitha siw\u0302r bod ei wybodaeth o wedi bod o help mawr iddi wrth sgwennu\u2019r nofel hon! Ond ynghanol y poteli a jariau o ffisig diniwed mae potel fach o wenwyn... gewch chi weld pa mor bwysig fydd y botel honno wrth i chi ddarllen y stori. Dyma\u2019r so\u0302n cyntaf amdani, a blas i chi o arddull y nofel:"}, {"text_idx": "#000134", "text": "Mi gewch chi hefyd weld pa mor bwysig fydd y wasgod felen. Ac mae hi\u2019n bwysig, credwch fi."}, {"text_idx": "#000135", "text": "Mi fyddwch chi hefyd yn flin efo, ac yn rhyfeddu at greulondeb a barusrwydd y meistri tir fel Syr Watkin Williams-Wynne, oedd yn berchen ar stad Glan-llyn \u2013 ie, lle mae\u2019r gwersyll heddiw. Ac mi fyddwch chi\u2019n CASAU Williams yr asiant tir oedd yn gweithredu ar ei ran o \u2013 a Twm Twm y bwli efo\u2019i fastiff.\nOnd mi fyddwch chi wrth eich bodd efo\u2019r arwyr, Ellis a Wil Ifan.\nRoedd fy ngwaed i\u2019n berwi wrth ddarllen \u2013 o, ac mae \u2018na farwolaeth a llofruddio yma, felly cofiwch hynny os ydach chi\u2019n blentyn sensitif."}, {"text_idx": "#000136", "text": "Mi wnewch chi ddysgu llawer am hanes y cyfnod yn y nofel hon, o\u2019r pethau mawr, gwleidyddol i\u2019r pethau bychain fel y ffaith bod y tlodion yn hel cen oddi ar gerrig ac yn cael eu talu geiniog a dimai y pwys \u2013 a phan feddyliwch chi pa mor ysgafn ydi cen, byddai\u2019n rhaid gweithio am oriau i hel pwys!"}, {"text_idx": "#000137", "text": "Ei ddefnyddio i liwio gwla\u0302n fyddai\u2019r prynwyr, gyda llaw \u2013 ond darllenwch y nofel i ddysgu mwy o bethau difyr fel\u2019na."}, {"text_idx": "#000138", "text": "Un o fy hoff gymeriadau ydi Eldra, un o\u2019r sipsiwn. A dyma hi, yn y Prolog:"}, {"text_idx": "#000139", "text": "Mae \u2018na ambell \u2018typo\u2019 yn y llyfr, ond peidiwch a\u0302 gadael i\u2019r rheiny amharu ar y stori gyffrous am gyfnod pwysig yn ein hanes."}, {"text_idx": "#000143", "text": "Rhowch eich cyfeiriad e-bost er mwyn dilyn y blog a derbyn hysbysiadau am gofnodion newydd drwy e-bost."}, {"text_idx": "#000144", "text": "Ymuno a\u0302 101 o ddilynwyr eraill\nOes gennych chi gyfrif yn barod? Mewngofnodwch nawr."}]